Nikolaj Villumsen (EL), 2014-08-27:
Situationen i Nordirak – og i Irak – er lige nu forfærdelig.
Hundredtusinder er drevet på flugt af ISIL's fremrykning.
Denne højreekstreme bevægelse udfører etnisk udrensning, massakrer, voldtægter og mord, hvor de kommer frem.
Det er en af de værste bevægelser, verden har set længe.
FN har advaret om risikoen for et folkemord og opfordret til, at alle midler tages i brug for at stoppe ISIL.
Lige nu kæmper kurdiske styrker en desperat kamp mod højreekstremisterne fra ISIL.
Kurderne kæmper mod en overlegen fjende.
Efter erobringen af Mosul har ISIL fået fingrene i tunge, moderne amerikanske våben.
Derfor har kurderne brug for hjælp, hvis de skal matche ekstremisterne fra ISIL.
I Enhedslisten har vi altid støttet kurdernes kamp mod undertrykkelse.
Den støtte vil også gøre sig gældende nu, hvor den kurdiske civilbefolkning er truet på livet.
Lige nu er situationen i Irak for os at se helt anderledes i forhold til tidligere konflikter, som Danmark har deltaget i, som Irakkrigen, Afghanistankrigen og Libyenkrigen
I den her situation transporteres der våben til en folkevalgt, sekulær kurdisk regering, der beskytter minoriteter og kvinders rettigheder.
Der er tale om en situation, hvor en regering har bedt det internationale samfund om hjælp.
Vi taler altså om suveræn irakisk stat, der helt i tråd med folkeretten beder om hjælp til at forsvare sin egen befolkning mod overgreb.
Det er vigtigt at understrege, at såfremt Enhedslisten i sidste ende giver sin støtte – vi har en række spørgsmål, vi vil have afklaret i udvalgsbehandlingen – er det udelukkende en støtte til en begrænset aktion, og ikke til at Danmark engagerer sig i en militær indgriben i Irak.
Derfor er jeg også glad for svaret fra udenrigsministeren, hvor det fastslås, at hvis regeringen skulle komme og foreslå det, ville der være tale om en beslutning, som skal tages op til fornyet behandling i Folketingssalen, og i så fald vil Enhedslisten vende sig imod indsættelsen af danske kampfly og kamptropper, lige som vi mener, det ville være forkert, hvis amerikanerne på ny indsætter kamptropper i Irak.
Det er afgørende for Enhedslisten, at der alene er tale om støtte til at hjælpe kurderne til at blive i stand til at forsvare sig mod ISIL.
Det skal vi ikke, fordi det nuværende kaos i Irak er skabt af den amerikanske og danske invasion af Irak i 2003.
Irakkrigen dengang var ulovlig, da den var uden FN-mandat, men den har også vist sig at være helt, helt forfejlet.
Derfor gør vi os i Enhedslisten heller ingen illusioner om, at USA eller andre stormagter i den nuværende konflikt ikke varetager deres egne interesser.
Men vi mener, det er afgørende, at kurderne får våben, så de kan forsvare sig mod ISIL, og det er en klar forudsætning for Enhedslistens støtte, at det sker inden for folkeretten.
Derfor er vi også glade for de svar fra regeringen, der understreger, at det er tilfældet.
Jeg vil gerne benytte lejligheden til at sige, at Enhedslisten tager klar afstand fra de amerikanske overvejelser om at alliere sig med Syriens brutale diktator, Assad, imod ISIL.
Det er ganske enkelt forkasteligt, og for Enhedslisten er det helt afgørende, at den konkrete støtte, vi eventuelt giver, udelukkende er en støtte til kurderne og ikke kan udvikle sig til en dansk involvering i borgerkrigen i Syrien.
Selv om det er tydeligt, at kurderne lige nu har akut behov for at kunne forsvare sig ved fronten, så er det Enhedslistens klare opfattelse, at konflikten i Irak ikke kan løses militært.
Der er behov for politiske løsninger i hele regionen og for en massiv humanitær indsats.
Danmark og det internationale samfunde bør arbejde aktivt for, at alle dele af den irakiske befolkning får del i den politiske styring af landet og dermed samles i kampen mod ISIL.
Samtidig opfordrer vi klart til, at man på baggrund af diskussionen i Folketinget i dag benytter lejligheden til at lægge pres på de bagmænd, der står bag ISIL.
Det er fuldstændig grotesk, at Vesten i årevis har set igennem fingre med, at Tyrkiet, Saudi-Arabien og Golfstaterne har støttet ekstreme grupper i Syrien og senest ISIL.
Det kan simpelt hen ikke være rigtigt, og det har været et svigt over for kurderne.
Enhedslisten vil gerne støtte kurderne, det skal der ikke herske nogen tvivl om.
Men vi har en række spørgsmål, vi vil søge afklaret i den videre udvalgsbehandling, før vi tager endelig stilling.